釋臨邛記方物戲作
作者：方回
朝代：宋

paragraphs: 昔人註爾雅，大儒以爲誚。
學詩貴多識，聖言厥有詔。
下博梯上約，後進曷克劭。
矧於點𪑮間，懵弗省體要。
俗喙僅能□，古吭略未剽。
四聲故㩈拘，六書本幻妙。
嘑姓駭厙暨，辯義謔篤笑。
往訛足可戒，夙是政宜肖。
郊霓縱劣約，窗岫寧蹈眺。
鯫也缺茲析，寸抱踏𧇠𠿕。
探架獲塵帙，偶幸脫斯燎。
壁蟫蝕心胸，不受俞扁療。
糲食忘調饑，微膏戀殘照。
幽暗發蒙篰，乖剌合券約。
稍免杕杜辱，敢倚陬隅俏。
虛空了無味，强作吳牯噍。
稅駕如還鄉，舍爵欲告廟。
一方筆千名，擬謨貯深嶠。
桑榆老禿翁，廊肆付周召。
詎思玉豉餌，豈羨金鹽釂。
庶異速朽子，霜原委荒燒。
眼前黄口兒，曲踴詫壯少。
但喜觥醽醁，靡肯囊熠燿。
吾衰□□苦，汝健騁輕趬。
布穀會有時，焉得常鸇鷂。